Ministrul apărării naţionale, Angel Tîlvăr, a afirmat, miercuri, că situaţia de securitate actuală impune acordarea unei atenţii deosebite domeniului achiziţiilor pentru apărare.
Potrivit unui comunicat al MApN transmis AGERPRES, Angel Tîlvăr a avut, miercuri, o întrevedere cu Jong-Gun Seok, şeful Administraţiei Programului de Achiziţii pentru Apărare (DAPA) din Coreea. Delegaţia DAPA reprezintă Republica Coreea la expoziţia internaţională Black Sea Defence, Aerospace and Security, care se desfăşoară la ROMAERO Băneasa, în perioada 22-24 mai.
"În cadrul întâlnirii, au fost discutate cele mai recente evoluţii privind cooperarea tehnico-militară, programele de înzestrare ale Armatei României, precum şi oportunităţile de colaborare între companiile din industria de apărare din România şi cele din Republica Coreea", se precizează în comunicat.
Ministrul Angel Tîlvăr a subliniat că Parteneriatul Strategic dintre cele două state, semnat în anul 2008, constituie baza unei cooperări puternice în toate domeniile şi a menţionat rezultatele excelente ale vizitei recente la Seul, când a fost semnat Acordul între Guvernul României şi Guvernul Republicii Coreea privind cooperarea în domeniul apărării, primul document de acest fel încheiat între cele două părţi.
"Situaţia de securitate actuală ne impune să acordăm o atenţie deosebită domeniului achiziţiilor pentru apărare. Pentru a răspunde noilor provocări, marcate de un avans extraordinar al tehnologiei, trebuie să întărim cooperarea cu ţări avansate în domeniul producţiei de armament de ultimă generaţie, cum este Republica Coreea şi să contribuim la dezvoltarea industriei naţionale de apărare prin transfer de tehnologie", a precizat ministrul Tîlvăr, citat în comunicat.